Source: https://www.juridice.ro/682351/cjue-c-267-19-si-c-323-19-parking-si-interplastics-notari-care-actioneaza-in-cadrul-procedurilor-de-executare-silita-in-temeiul-unui-inscris-constatator-al-creantei-prof-univ-dr-camelia-toader.html
Timestamp: 2020-06-01 04:12:08+00:00
Document Index: 5334143

Matched Legal Cases: ['Articolul 18', 'Articolul 47', 'articolul 18', 'articolul 47', 'Articolul 18', 'articolul 47']

JURIDICE » CJUE. C-267/19 și C-323/19 Parking și Interplastics. Notari care acționează în cadrul procedurilor de executare silită în temeiul unui înscris constatator al creanței. Prof. univ. dr. Camelia Toader, judecător raportor
CJUE. C-267/19 și C-323/19 Parking și Interplastics. Notari care acționează în cadrul procedurilor de executare silită în temeiul unui înscris constatator al creanței. Prof. univ. dr. Camelia Toader, judecător raportor
Notari care acționează în cadrul procedurilor de executare silită în temeiul unui înscris constatator al creanței – Regulamentul nr. 1215/2012 – Cooperare judiciară în materie civilă – Procedură care nu se desfășoară în contradictoriu – Principiul nediscriminării – Articolul 18 TFUE – Dreptul la un proces echitabil – Articolul 47 din Carta drepturilor fundamentale a Uniunii Europene
Cererile de decizie preliminare au fost introduse de către Tribunalul Comercial din Zagreb, Croația, în cadrul a două litigii între, în primul rând, Parking, pe de o parte, și Sawal, pe de altă parte, și, în al doilea rând, Interplastics, pe de o parte, și Letifico, pe de altă parte, în legătură cu cereri de recuperare a unor creanțe neachitate.
La 25 aprilie 2016, Parking, societate stabilită în Croația, a inițiat la un notar care își desfășoară activitatea în acest stat membru o procedură de executare silită împotriva Sawal, societate de drept sloven. Această procedură era întemeiată pe un „înscris constatator al creanței”, și anume pe o evidență a unor conturi certificate pentru conformitate cu originalul care atestau existența unei creanțe. O procedură similară a fost inițiată de Interplastics cu sediul în Slovacia, împotriva Letifico, societate de drept croat, la un notar care își desfășoară activitatea în Croația.
Notarii respectivi au emis o ordonanță de executare prin care a dispus ca pârâții să plătească creanța solicitată. Aceștia din urmă au formulat opoziție la această ordonanță în termenul acordat în fața Tribunalul Comercial din Zagreb, Croația.
Potrivit instanței de trimitere, din Hotărârile din 9 martie 2017, Zulfikarpašić (C 484/15, EU:C:2017:199) și Pula Parking (C 551/15, EU:C:2017:193), reiese că în Croația, notarii, atunci când acționează în cadrul competențelor care le sunt conferite de dreptul național în procedurile de executare silită în temeiul unui „înscris constatator al creanței”, nu intră în sfera noțiunii de „instanță” în sensul Regulamentelor nr. 805/2004 și nr. 1215/2012.
Curtea a interpretat întrebările preliminare adresate în sensul că instanța de trimitere solicită în esență să se stabilească dacă, în ipoteza în care hotărârile pe care le va pronunța intră în domeniul de aplicare al Regulamentului nr. 1215/2012, articolul 18 TFUE și articolul 47 din cartă trebuie interpretate în sensul că se opun unei reglementări naționale care abilitează notarii să adopte, atunci când acționează în cadrul competențelor care le sunt conferite în procedurile de executare silită în temeiul unui înscris constatator al creanței, ordonanțe de executare care, astfel cum reiese din Hotărârea din 9 martie 2017, Pula Parking (C 551/15, EU:C:2017:193), nu pot fi recunoscute și executate în alt stat membru.
„Articolul 18 TFUE și articolul 47 din Carta drepturilor fundamentale a Uniunii Europene trebuie interpretate în sensul că nu se opun unei reglementări naționale care abilitează notarii, atunci când acționează în cadrul competențelor care le sunt conferite în procedurile de executare silită în temeiul unui înscris constatator al creanței, să adopte ordonanțe de executare care, astfel cum reiese din Hotărârea din 9 martie 2017, Pula Parking (C 551/15, EU:C:2017:193), nu pot fi recunoscute și executate în alt stat membru.”
Aflaţi mai mult despre Camelia Toader, cooperare judiciară în materie civilă, Curtea de Justitie a Uniunii Europene (CJUE), notar, TFUE